Ex-Dineo bring swaar reën oor Limpopo, Mpumalanga | Netwerk24
Deur Sarel Van Der Walt 17 Februarie 2017 08:06
Ná swaar reën oornag, is dit sopnat in die omgewing van Punda Maria in die noorde van Limpopo. Foto: Sarel van der Walt
Die hemele het behoorlik deur die nag oor Limpopo en Mpumalanga oopgemaak.
Die swaar reën is die gevolg van Ex-Dineo, die laagdrukstelsel wat die volgende paar dae oor die noorde van Suid-Afrika beweeg.
Ernstige oorstromings word in Limpopo en die suide van Mosambiek verwag.
Groot waterplasse was teen vroeg Vrydagoggend op talle plekke in Limpopo en Mpumalanga te sien. Kort ná 07:00 het die reën nog sonder ophou in die omgewing van Punda Maria in die Vhembe-distrik neergesif.
Dit het laat Donderdagaand oor die noorde van die Krugerwildtuin begin reën. Gedurende die nag het die reën vir 'n ruk opgehou voordat emmersvol reën later weer begin uitgesak het.
In die Krugerwildtuin is grondpaaie en kampe in die verre noorde vroeër as voorsorgsmaatreël gesluit.
Gaste wat in die Bateleur- en Sirheni-boskamp sou bly, is na veiliger kampe verskuif. Die Olifants- en Nyalaland-wildernisstaproete is ook tydelik gesluit.
By Woodbush in Limpopo is 99.5 mm gemeet
In die Georges Valley-omgewing naby Tzaneen is 55 mm oornag gemeet, sê dr. Theo de Jager van Agri Limpopo. Ander plekke in dié omgewing het ook goeie neerslae gehad, sê hy.
By Malelane in Mpumalanga is 38 mm aangeteken.
Die verwagting is dat dit die hele dag sal reën.
'n Rampbestuursentrum is in Shingwedizi in die noorde van die Krugerwildtuin begin om die situasie te monitor.
'n Woordvoerder van die Mopani-distrisraad sê hoewel dit oornag gereën en die wind sterk gewaai het, is geen ernstige skade nog aangemeld nie.